- Matoosa
- ←
- 18
- →

18
Salo Kawoteththan ubbafe aadhdhanay oonee?
(Mar 9:33-37; Luqa 9:46-48)
1 He wode Yesusa kaallizayti izakko shiiqidi “Salo Kawoteththan nu garasan ubbafe aadhdhanadey oonee?” gi oychida. * Luqa 22:24 2-3 Yesusi issi naa xeygi ehidi ista giddon essidi “Ta intes tumu gays; inte simmonta ixikkonne guutha nayta mala hanonta ixikko mulekka Salo Kawoteth gelekketa. * Mar 10:15; Luqa 18:17 4 Hessa gish ha naaza mala bana ziqqisizadey Salo Kawoteththan ubbafe aadhdhana. 5 Hayssa mala guutha naa ta sunthan ekkizadey tana ekkees. * Mar 9:42-48; Luqa 17:1-2
6 “Gido attin tana ammaniza guuthatappe issade dhuphethizay deexo woxa shuch ba qoodhen qashettidi abba ciimman yegettidi mitettikko izas lo7o gidana” gides. 7 Hanna alameya asi dhuphana gaaso gidida gish izis aayye-ana! Dhuphey yuus aggenna shin dhuphezas gaaso gidizaddes aayye-ana!
8 Ne kushey woykko ne tohoy nena dhuphanas gaaso gidikko neeppe qanxa digga! Ne nam7u kushera woykko nam7u tohora gede merna taman yegettanappe wobe woykko toho sila gidada he gede de7oy dizaso geloy nees lo7ana. 9 Hessathoka ne ayfey nees dhuphe gidikko neeppe kessa yegga! Nam7u ayfera gede Gaanname taman ne yegetanappe issi ayfera de7oy dizaso ne gelizaysi nees lo7o. * Mato 5:29
10 “Hayta guuthata giddofe issiniyoka inte kadhonta mala naagettite! Ta intes tumu gays; salon diza ista kiitanchati salon ta Aawa ayfeso ubba gallas xeelletes. 11 Asa Nay dhayidayta ashshanas yides. * Luqa 19:10* Issi issi Geeshsha Maxaafati paydo tammanne issin bolla diza qofa gujetees; izikka Luqaassa shempo 10 bolla dizayssa mala.
Dhayida dorsa leemiso
(Luqa 15:3-7)
12 “Ane taas yootite issades xeetu dorsi diikko qasse istafe issina dhaykko, hanko uddufun tammanne uddufunata zuma bolla yeggidi dhayidaro koyana bi erennee? 13 Ta intes tumu gays; hanko dhayonta attida uddufun tammanne uddufun dorsatappe aaththidi beettida dorsayn ufayetees. 14 Hessathoka ha guuthata giddofe issoy dhayana mala salon diza inte aawa shene gidenna.
Qohidades ay ooththana bessizakko
15 “Ne ishay nena qohikko izakko baada iza xalala nenara ekkada iza mooro izas yoota; izi ne giza siyikko ne isha ne as ooththassa. * Luqa 17:3 16 Izi ne gizayssa siyonta ixikko yo7oy wuri nam7u markan woykko heedzdzu markan ladhdhiza gish issade woykko nam7u as nenara ekka baada iza hasayssa. * Zaare 19:15 17 Izi istaka siyonta ixikko Woosa Keeththas yoota; Woosa Keeththayokka siyonta ixikko izaade ne ammanontade malanne yootin simmonta iita asa mala qooda.
18 “Ta intes tumu gays; inte biitta bolla qachiday wurikka salonikka qashettida gidana; inte biitta bolla birshidazi salonikka birshettidayssa gidana. * Mato 16:19; Yoha 20:23 19 Qasseka ta intes tumu gays; inte biitta bolla nam7u gididi ay miishikka ero ero giidi inte oychikko salon diza ta Aaway intes immana. 20 Nam7u woykko heedzdzu gididi ta sunthan inte shiiqizason heen inte giddon ta daana” gides.
Maaro gish
21 Hessa wode Phexroosi Yesusakko shiiqidi “Godo! Ta ishay tana qohikko ta izas aapunto atto goo? Laapunto atto goo?” gides. * Luqa 17:3-4
22 Yesusikka izas zaaridi “Laapun tammuto laapun attin laapunto xalala ga, giikke; * Medhe 4:24
23 “Hessa gish Salo Kawotethi ashkara bolla diza miishe shiishana koyda kawo misatawus. 24 Miisha qooda oykkida mala iza ashkaratappe daro milone bira accoy iza bolla dizadde ekki yida. † daro milone bira daro milone bira gizayssi Amaratho Maxaafan ‘Meklite’ gees; issi meklitey he wode issi asas tammanne ichashu laytha damozeppe bolla gididayssa bessees. 25 Ashkaraykka iza bolla diza accoza qanxoy xoonda gish izikka iza machiyakka iza naytinne izas dizazi wuri bayzettidi miishay qanxettana mala iza goday azazides. 26 He wode ashkarazi godaza toho bolla kundidi ‘Tani ta bolla diza accoza wursi nees qanxana gakkanaas taas guutha wode immarki!’ giidi woossides. 27 Iza godayka izas mishettidi iza accoza wursi maaridi yeddides.
28 “He ashkaraykka ba goda achchafe kezida mala guutha accoy iza bolla diza ba lagge demmidinne ‘Ne bolla diza ta miishayo ha7i hannin qanxa’ giidi cuulli oykkides. ‡ guutha accoy gizayssa Amaratho maxaafan ‘xeetu dinare’ gees; he wode issi asas issi gallassa ooso damoze bessees. 29 He iza lagge ashkaray ‘Taas guutha wode immarki! Ta nees qanxana’ giidi iza toho bolla kundidi woossides.
30 “Gido attin izas guutha wode immanas koyonta ixidi iza laggezi ba bolla diza accoza qanxana gakkanaas qasho keeththan yeggides. 31 Hessa izi ooththishin beyida asaynne hanko iza lagge ashkarati daro mishettida. Biidikka hanidayssa wursi ba godas yootida.
32-33 “He wode godazi he ashkara xeygisi ehidi, haysso neno! Iitazo, ne tana woossin ne bolla diza accoza ta nees aggadisishin ta nena maarida mala nekka ne laggeza maaranas bessenee? 34 Giidi iza bolla diza accoza izi wursi qanxana gakkanaas qachana mala qachizaytas aaththi immides. 35 Hessa gish inte issoy issa woznappe maaronta aggikko salon diza ta Aawayka intena maarenna” gides.

- Matoosa
- ←
- 18
- →

*18:1 Luqa 22:24

*18:2-3 Mar 10:15; Luqa 18:17

*18:5 Mar 9:42-48; Luqa 17:1-2

*18:9 Mato 5:29

*18:11 Luqa 19:10

*18:11 Issi issi Geeshsha Maxaafati paydo tammanne issin bolla diza qofa gujetees; izikka Luqaassa shempo 10 bolla dizayssa mala.

*18:15 Luqa 17:3

*18:16 Zaare 19:15

*18:18 Mato 16:19; Yoha 20:23

*18:21 Luqa 17:3-4

*18:22 Medhe 4:24

†18:24 daro milone bira daro milone bira gizayssi Amaratho Maxaafan ‘Meklite’ gees; issi meklitey he wode issi asas tammanne ichashu laytha damozeppe bolla gididayssa bessees.

‡18:28 guutha accoy gizayssa Amaratho maxaafan ‘xeetu dinare’ gees; he wode issi asas issi gallassa ooso damoze bessees.

© 2011 WBT